נוני מוזס ואיתן כבל (צילום: ירון ברנר)

בין חבר הכנסת איתן כבל (המחנה הציוני) לבין נוני מוזס התנהלו יותר מ-60 שיחות טלפון ומסרונים בשנה שקדמה לחוק החינמון שהוביל כבל לפני כמה שנים. כמו כן, עורך "ידיעות אחרונות" רון ירון מסר עדות במשטרה. כך דווח הערב (ה') במהדורות החדשות.

לפי הדיווח, יותר מ-50 שיחות ומסרונים התנהלו גם בין כבל לעורך העיתון רון ירון. במשטרה חושדים שנרקמה עסקה בין מוזס לכבל, שעיקרה קידום חוק "ישראל היום" ובתמורה יקבל חבר הכנסת סיקור מוגבר בעיתון. כמו כן, דווח כי כבל הכחיש בתוקף בחקירתו היום שנרקמה עסקה מכל סוג.

כבל נחקר היום באזהרה במשרדי להב 433 במסגרת תיק 2000, חקירת השיחות בין מוזס לראש הממשלה בנימין נתניהו. מוזס עצמו התייצב לחקירה. כבל כתב בטוויטר לאחר חקירתו: "נחקרתי היום קצרות במסגרת פרשת 'ביבי-מוזס' המוכרת כתיק 2000. השבתי לכל מה שנשאלתי ואני סומך על רשויות החוק. כמו תמיד פעלתי כחוק ואני מציע להתאזר בסבלנות עד השלמת החקירה".